SKRIFTLIG FORESPØRGSEL P-1689/99

af Umberto Bossi (TDI) til Kommissionen

(20. september 1999)

Om: Mælkeproduktion

I juli 1999 gav Italien opkøberne og producenterne meddelelse om afgifterne på mælk i henhold til forordning EØF nr. 3950/92(1) for produktionsårene 1995/96 og 1996/97. Afgifterne er beregnet på grundlag af data for mælkeproduktionen, som er justeret i henhold til lov nr. 5/98, som afviger fra de data, der er meddelt EU, og fra fritagelsen for de kvoter for økonomiske

områder, der er fastlagt i de kompensationsprioriteringer, der allerede er annulleret af den italienske forfatningsdomstol. Lov nr. 118/99, stk. 17, pålægger opkøberne af mælk at attestere de nye data vedrørende mælkeproduktionen, hvis de afviger fra de oplysninger, der i sin tid blev givet blandt andet af producenten og ført ind i opkøberens og producentens regnskaber. De ændrede mængder er over 500.000 tons.

1. Mener Kommissionen, eftersom samtlige opkøbere har nægtet at ændre de data, der i sin tid blev opgivet, at den kompensation, der med forsinkelse er blevet gennemført på grundlag af de nye data fra de italienske myndigheder, er rigtig og juridisk kan bruges til at tvinge producenten til at betale afgiften?

2. Af den i lov nr. 118/99 fastsatte tidsfrist fremgår det, at opkøberne ikke har indbetalt afgifterne og heller ikke de fastlagte rater. Mener Kommissionen, at det er i overensstemmelse med reglerne, at mælkeopkøberne stadig tilbageholder beløb for allerede meddelte afgifter for 1995 og årene herefter?

3. Mener Kommissionen, at det er i overensstemmelse med de gældende forordninger, at der findes hele økonomiske områder, hvor samtlige producenter er fritaget fra ordningen takket være den italienske lovgivning?

4. Mener Kommissionen, at producenter i områder, som anmoder om støtte fra Unionen, ligesom alle andre skal bevise, at de har overholdt reglerne, og at de gennemfører indgreb på linje med Fællesskabets strategier?

5. Hvad agter Fællesskabets kontrolorganer at foretage sig i de tilfælde, hvor de finder en åbenbar forskel mellem oplysningerne i skatteregnskaberne og de oplysninger, som afgiften er baseret på?

(1) EFT L 405 af 31.12.1992, s. 1.

Svar afgivet på Kommissionens vegne af Franz Fischler

(19. oktober 1999)

Forvaltningen af mælkekvoterne i Italien og opkrævningen af tillægsafgiften, når disse kvoter er overskredet, har tidligere givet anledning til utallige vanskeligheder og tvister, der har medført undersøgelser i de forskellige EU-instanser og fået Italien til at oprette en mælkekvotegarantikommission (commissione di garanzia quote latte). Denne kommission har foretaget en individuel undersøgelse af alle producenters referencemængder. Resultaterne af dette arbejde, der blev afsluttet i 1999, er blevet fremsendt til Kommissionen. Ud fra disse resultater har Kommissionen kunnet konstatere, at der globalt set er sket en afklaring af situationen vedrørende de individuelle referencemængder. Der er stadig enkelte tvister, der skal løses, og som henhører under de italienske domstoles kompetence.

Når dette er sagt, så kan der gives følgende svar på spørgsmålene:

1. Kommissionen mangler faktuelle detailoplysninger om resultaterne af de opkrævningsprocedurer, der er en følge af ovennævnte undersøgelse.

2. Det er de italienske myndigheder, der skal opkræve de beløb, som ubestrideligt skyldes af køberne (mejerierne), der så igen skal indkræve dem hos producenterne.

3. EU-bestemmelserne gælder for alle italienske regioner. Imidlertid er Kommissionen af den opfattelse, at det er helt legitimt og i overensstemmelse med nævnte bestemmelser, at der ud fra objektive kriterier fastsættes prioriterede producentkategorier, der kan opnå en positiv særbehandling i forbindelse med godtgørelserne ved produktionsårets udgang. Det forhold, at der er tale om et ugunstigt stillet område, er et gyldigt, objektivt kriterium. Det skal bl.a. hindre, at produktionen falder yderligere i de områder, der allerede er mest ugunstigt stillet.

4. Ja.

5. Kommissionen følger nøje situationen i Italien og har allerede flere gange grebet ind, bl.a. gennem overtrædelsesproceduren og regnskabsafslutningsproceduren.